**Bestyrelsens beretning**

**Skolens hovedaktiviteter:**

Allerød Privatskole er en privat grundskole, som tilbyder undervisning fra 0.-9. klasse med tilknyttet skolefritidsordning for 0.-3. klasse.

**Bestyrelsens sammensætning:**

Sidste år fik bestyrelsen to nye medlemmer, Anna D.S. Bjørn-Larsen og Susan Galschiøt Galsøe og tæller nu 7 medlemmer. Der skal lyde stor ros til vores to seneste medlemmer, både Anna og Susan som igennem året har ydet en kæmpe indsats og den øvrige bestyrelse er meget taknemmelige for begges bidrag til det fælles arbejde. To af de oprindelige medlemmer af initiativgruppen og senere skolens bestyrelse, Gerth Rasmussen og Thomas Vesterholt er på valg i år og har valgt ikke at genopstille. De har begge bidraget til skolen i et kolossalt omfang og vil blive savnet i bestyrelsen.

**Udviklingen i økonomiske aktiviteter og forhold:**

Der var budgetteret med et overskud på 384.000 kr. for 2017. Skolens resultatopgørelse for 2017 udviser et overskud på 594.455,62 kr.

Af positive forhold i relation til budgettet, som har påvirket årets resultat skal nævnes:

* Øget skolepenge og statstilskud grundet flere elever i grundskolen end budgetteret.
* En ekstra indtægt i ventelistegebyrer.

Vi startede Allerød Privatskoles 2. skoleår med 378 elever og er aktuelt 380 elever.

Sidste år besluttede vi i samråd med skolens ledelse, at begrænse tilgangen af elever og kun åbne op for 5 nye klasser til skoleåret 2017/18. Dette vurderer vi har været gunstigt for både elever og personale og værnet om vores nystartede skoles gode ånd.

Fra skoleåret 2018/19 vil skolen være fuldt 2-sporet, idet vi besluttet at åbne de resterende spor på kommende 2., 3. og 7. klassetrin for skoleåret 2018/19.

Vi har valgt fra næste skoleår at hæve skolepengene for første barn med 50 kr for 1., 2. og 3. barn svarende til en stigning på 3-4 %, for at følge den almindelige prisudvikling. Ligeledes vil SFO betalingen blive reguleret så de følger Allerød kommunes takster.

**Bygninger og udeområder**

Skolens udeområder er blevet forbedret med en ny multibane og flisebelagt parkeringsområde til bilerne samt ny cykelparkering som forventes indviet inden skoleårets udgang.

For at give bedre plads til de eksisterende og kommende elever planlægger skolen at udvide de eksisterende kvadratmeter med 3 nye klasse lokaler på et indskudt dæk i fløjen til venstre for hovedindgangen. Vi afventer kommunens godkendelse, men forventer byggeriet afsluttet inden starten af næste skoleår. Byggeriet vil blive i samme høje kvalitet og æstetiske præg som resten af skolen. Byggeriet varetages af Kongeegen, som er skolens udlejer.

Herudover er vi i dialog med kommunen omkring forbedring af sikkerhedsforholdene ved busstoppestedet på skolens side af vejen, således at børn og øvrige passagerer er mindre udsatte mens de venter på bussen mod Allerød St.

På grund af ny byggeri i Blovstrød området, kan der om nogle år blive rift om haltiderne i Blovstrødhallen. Bestyrelsen afsøger derfor allerede nu mulighederne for, at sikre skolens elever tilgang til idrætshal, dette indebære udover samarbejdet med kommunen, også sondering omkring mulighederne for bygning af en ny idrætshal.

**Visioner og Mål**

Bestyrelsen arbejder ud fra en målsætning om fokus på den enkelte elevs trivsel og faglighed samt opnåelse fællesskab og sammenhold.

Der har i år været et samarbejde med Børns Vilkår og Red Barnet med fokus på trivsel og mobbefrit fællesskab. Der er andre spændende tilbud om samarbejde fra eksempelvis ASTRA – Science Talenter omkring talentudvikling og UNICEF omkring børnerettigheder. Vi har dog i samråd med ledelsen vurderet at skolen i år 2018/19 vil profiterer af fokus på inklusion af nye lærer og elever og derfor søger vi ikke opstart af nyt koncept samarbejde i kommende skoleår.

Bestyrelsen vurderer at ledelsen og personalet lykkes i meget høj grad med implementering af både god trivsel og høj faglighed. Vi er stolte over den samlede personalestab som vi har kunnet vælge blandt de bedste på grund af stor søgning til skolen. Bestyrelsen finder at personalet er meget rigt på stjerner og løfter deres opgave helhjertet og professionelt. Dette både igennem den daglige ledelse og i undervisningen og igennem vores enestående køkken som både giver sund og god mad samt fællesskab – og vores trygge SFO med rum til både leg og læring samt vores tekniske personale der både har praktisk og pædagogisk sans.

Vi vil sige tak til skolens samarbejdspartnere, heriblandt revisor Charlotte Voxted, tilsynsførende Allan Henriques samt Kongeegen som udlejer og entreprenør.

Tak til hele skolens stab for endnu et godt år med en helhjertet og professionel indsats.

Tak også til alle forældre som gennem deres støtte til skolen er med til at styrke fællesskabet både blandt elever og voksne.

Med Venlige hilsner

Allerød Privatskoles Bestyrelse